proxectonos/corpus_dominio_legal_administrativo_tmp huggingface dataset:
RESOLUCIÓN do 22 de novembro de 2019, da Secretaría Xeral de Emprego, pola que se procede á publicación da reasignación dos créditos orzamentarios recollidos na Orde do 25 de setembro de 2019 pola que se establecen as bases reguladoras de axudas para a realización do Programa de formación dual para persoas con discapacidade intelectual nos centros especiais de emprego (CEE) e se procede á súa convocatoria plurianual (2019 a 2022).
Consellería de Economía, Emprego e Industria — III. Outras disposicións — 27/11/2019

A Consellería de Economía, Emprego e Industria publicou a Orde do 25 de setembro de 2019 pola que se establecen as bases reguladoras de axudas para a realización do Programa de formación dual para persoas con discapacidade intelectual nos centros especiais de emprego (CEE) e se procede á súa convocatoria plurianual (2019 a 2022) no Diario Oficial de Galicia núm. 189, do 4 de outubro de 2019.
Segundo o artigo 4.4 da dita Orde do 25 de setembro, de producirse remanentes nunha aplicación orzamentaria, poderanse reasignar as contías sobrantes na outra, logo das modificacións orzamentarias pertinentes.
En consonancia co parágrafo anterior, o artigo 31 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, establece que a alteración da distribución entre os créditos consignados non precisará de nova convocatoria pero si das modificacións que procedan no expediente de gasto e da publicación nos mesmos medios que a convocatoria.
Estas axudas concédense en réxime de concorrencia competitiva e, unha vez revisadas todas as solicitudes e tendo en conta os posibles beneficiarios, constátase que non existe crédito suficiente, para a anualidade 2022 na aplicación 2019.09.40.324C.481.6 e, pola contra, existe un remanente de crédito na aplicación 2019.09.40.324C.470.6, motivo polo cal procede reasignar os créditos consignados na convocatoria.
Por todo o exposto e co fin de atender todas as solicitudes presentadas no programa de formación dual para persoas con discapacidade intelectual en centros especiais de emprego,
Primeiro. Modificar o crédito destinado ás axudas convocadas pola Orde do 25 de setembro de 2019 pola que se establecen as bases reguladoras de axudas para a realización do Programa de formación dual para persoas con discapacidade intelectual nos centros especiais de emprego, redistribuíndo o crédito asignado en cada aplicación orzamentaria para a anualidade 2022 e sen variar o orzamento inicial.
Minórase a aplicación 2019.09.40.324C.470.6 polo importe de 4.308,25 euros e increméntase a aplicación 2019.09.40.324C.481.6 polo mesmo importe de 4.308,25 euros.
Unha vez feitas as modificacións orzamentarias, os créditos da orde quedan distribuídos do seguinte xeito:
Segundo. Esta modificación, unha vez publicada no Diario Oficial de Galicia, non implicará apertura de prazo para presentar novas solicitudes.
Santiago de Compostela, 22 de novembro de 2019
ORDE do 15 de novembro de 2019 pola que se dispón o cesamento e o nomeamento dun vogal do Consello Galego de Cooperación para o Desenvolvemento en representación das universidades galegas.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 27/11/2019

Segundo sinala o artigo 13 do Decreto 29/2017, do 9 de marzo, de cooperación para o desenvolvemento, de acordo co previsto polo artigo 22 da Lei 3/2003, do 19 de xuño, o Consello Galego de Cooperación para o Desenvolvemento (en diante, Congacode) é o órgano de consulta e participación da sociedade galega en materia de cooperación para o desenvolvemento e estará adscrito ao departamento competente nesa materia.
O punto primeiro do artigo 15 do Decreto 29/2017, do 9 de marzo, de cooperación para o desenvolvemento, regula a composición do Consello Galego de Cooperación para o Desenvolvemento (Congacode).
O punto terceiro do dito artigo 15 sinala que as persoas vogais do Congacode, excepto a persoa titular da vicepresidencia e as persoas representantes das consellerías da Administración xeral da Xunta de Galicia, serán nomeadas e cesadas pola persoa titular do consellería competente en materia de cooperación para o desenvolvemento, por proposta das entidades con representación nel, mediante unha orde publicada no Diario Oficial de Galicia, e desempeñarán os seus cargos por un período de catro anos.
Por tanto, vista a proposta de nomeamento formulada polo secretario xeral de Universidades, segundo o disposto no artigo 15.3 do Decreto 29/2017, do 9 de marzo, de cooperación para o desenvolvemento,
Artigo único
1. Cesar como vogal suplente do Consello Galego de Cooperación para o Desenvolvemento en representación das universidades galegas, agradecéndolle o servizo prestado, a Almudena Hospido Quintana.
2. Nomear como vogal suplente do Consello Galego de Cooperación para o Desenvolvemento en representación das universidades galegas a Víctor Arce Vázquez, vicerreitor de Estudantes e Internacionalización da Universidade de Santiago de Compostela.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de novembro de 2019
EXTRACTO da Resolución do 8 de novembro de 2019, da Secretaría Xeral de Emprego, pola que se publica o crédito, para o exercicio 2019, das axudas recollidas na Orde do 22 de maio de 2018 pola que se ditan, con carácter permanente, normas de procedemento para a xestión das axudas previstas no Real decreto 3/2014, do 10 de xaneiro, polo que se establecen as normas especiais para a concesión de axudas previas á xubilación ordinaria no sistema da Seguridade Social a persoas traballadoras afectadas por procesos de reestruturación de empresas.
Consellería de Economía, Emprego e Industria — III. Outras disposicións — 22/11/2019

BDNS (Identif.): 482653.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Obxecto
Esta resolución ten por obxecto publicar o crédito, para o exercicio 2019, destinado ás axudas establecidas na Orde do 22 de maio de 2018.
Segundo. Bases reguladoras
Orde do 22 de maio de 2018 pola que que se ditan, con carácter permanente, as normas de procedemento para a xestión das axudas previstas no Real decreto 3/2014, do 10 de xaneiro, polo que se establecen as normas especiais para a concesión de axudas previas á xubilación ordinaria no sistema da Seguridade Social a persoas traballadoras afectadas por procesos de reestruturación de empresas (DOG núm. 108, do 7 de xuño).
Terceiro. Importe
Para o ano 2019, o importe é de 347.000 € con cargo á aplicación orzamentaria 09.40.324A.470.0, código de proxecto 2015/00508.
Santiago de Compostela, 8 de novembro 2019
DECRETO 149/2019, do 7 de novembro, polo que se declara en concreto a utilidade pública e se dispón a urxente ocupación dos bens e dereitos afectados polo proxecto de construción: fomento da mobilidade sustentable, senda na PO-551, treito Trasouto-Alto da Portela-CG-4.1, puntos quilométricos 12+720-14+440, de clave PO/16/267.06, no concello de Bueu.
Consellería de Infraestruturas e Mobilidade — III. Outras disposicións — 22/11/2019

Antecedentes:
Primeiro. No Diario Oficial de Galicia número 113, do 17 de xuño de 2019, publicouse o Anuncio do 5 de xuño de 2019 polo que se somete ao trámite de información pública o proxecto de construción: fomento da mobilidade sustentable. Senda na PO-551. Treito: Trasouto-Alto da Portela-CG-4.1. Puntos quilométricos 12+720-14+440, de clave PO/16/267.06, así como a relación individual de bens, dereitos e propietarios afectados polo proxecto referenciado.
Segundo. Tras a análise das alegacións, informes e certificados presentados, o 8 de outubro de 2019 apróbase o expediente de información pública e o proxecto construción: fomento da mobilidade sustentable. Senda na PO-551. Treito: Trasouto-Alto da Portela-CG-4.1. Puntos quilométricos 12+720-14+440, de clave PO/16/267.06.
Este proxecto ten por obxecto a construción dunha senda de uso peonil e ciclista na estrada PO-551, no treito comprendido entre o punto quilométrico 12+720 e 14+440, no concello de Bueu, entroncando a nova senda na súa parte inicial coas beirarrúas existentes e formalizando, deste xeito, un itinerario continuo. O mencionado proxecto encádrase dentro das actuacións de fomento da mobilidade sustentable na comarca do Morrazo e concellos limítrofes, da Xunta de Galicia.
A competencia para a execución da expropiación forzosa, no ámbito das estradas non incorporadas á rede do Estado, con itinerarios que se desenvolvan integramente no seu territorio, correspóndelle á Comunidade Autónoma de Galicia, ao abeiro do punto dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Mobilidade e logo da deliberación do Consello da Xunta de Galicia, na súa reunión do día sete de novembro de dous mil dezanove,
Artigo único
Declarar, en concreto, a utilidade pública e a necesidade de urxente ocupación para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción: fomento da mobilidade sustentable. Senda na PO-551. Treito: Trasouto-Alto da Portela-CG-4.1. Puntos quilométricos 12+720-14+440, de clave PO/16/267.06.
Santiago de Compostela, sete de novembro de dous mil dezanove
DECRETO 148/2019, do 7 de novembro, polo que se aproba o cambio de titularidade a prol do Concello da Merca, no seu estado actual, do resto da estrada OU-540, situado na marxe dereita entre o punto quilométrico 12+700 e o punto quilométrico 12+800.
Consellería de Infraestruturas e Mobilidade — III. Outras disposicións — 22/11/2019

Segundo o teor do artigo 9.4 da Lei 8/2013, do 28 de xuño, de estradas de Galicia, os cambios de titularidade das estradas ou treitos delas, cando non se trate de travesías urbanas ou treitos delas que estean incluídos no inventario de travesías da súa Administración titular, deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón no artigo 9.7 que os cambios de titularidade poderán abranguer estradas, treitos delas, elementos funcionais e/ou espazos da zona de dominio público adxacente.
O Concello da Merca é atravesado pola estrada autonómica OU-540 Ourense-fronteira de Portugal (A Madalena) entre os puntos quilométricos 11+760 e 16+320. O Concello solicita á Axencia Galega de Infraestruturas a transferencia do treito antigo comprendido entre os puntos quilométricos 12+700 e 12+800 da marxe dereita na parroquia de Parderrubias, cunha lonxitude aproximada de 244 metros, xa que se trata dun treito sen funcionalidade dentro da rede autonómica de estradas.
A Axencia Galega de Infraestruturas, de acordo cos informes emitidos polos servizos competentes, formulou a proposta favorable á transferencia de titularidade do treito que se define no artigo 1.
De conformidade co anteriormente exposto, por proposta da conselleira de Infraestruturas e Mobilidade, logo de deliberación do Consello da Xunta de Galicia, na súa reunión do día sete de novembro de dous mil dezanove,
Artigo 1
Aprobar o cambio de titularidade a prol do Concello da Merca, no seu estado actual, do resto da estrada OU-540, situado na súa marxe dereita entre o punto quilométrico 12+700 e o punto quilométrico 12+800.
Artigo 2
En aplicación dos números 4 e 6 do artigo 10 da Lei 8/2013, do 28 de xuño, de estradas de Galicia, o Concello da Merca deberá modificar o seu catálogo de estradas para incluír o cambio de titularidade a que se refire este decreto.
Artigo 3
De acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo o día seguinte ao da publicación deste decreto no
Diario Oficial de Galicia
. A entrega dos bens formalizarase no prazo dos dous meses seguintes a esta publicación mediante a sinatura da correspondente acta de entrega.
Artigo 4
Correspóndenlle ao Concello da Merca, a partir da formalización da entrega, todas as actividades de xestión, mantemento, conservación e explotación da vía, así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
Este decreto producirá efectos desde o día seguinte ao súa publicación no
Diario Oficial de Galicia.
Santiago de Compostela, sete de novembro de dous mil dezanove
RESOLUCIÓN do 7 de novembro de 2019, da Dirección Xeral de Administración Local, pola que se procede a designar os membros e a facer pública a composición do xurado que analizará e valorará as solicitudes das entidades que aspiran aos premios á dinamización demográfica 2019 para distinguir iniciativas das entidades locais da Comunidade Autónoma de Galicia a prol do crecemento demográfico.
Vicepresidencia e Consellería de Presidencia, Administracións Públicas e Xustiza — III. Outras disposicións — 22/11/2019

En virtude da habilitación conferida pola disposición derradeira segunda da Orde do 3 de setembro de 2019 pola que se establecen as bases reguladoras e a convocatoria pública dos premios á dinamización demográfica 2019 para distinguir iniciativas das entidades locais da Comunidade Autónoma de Galicia a prol do crecemento demográfico (DOG núm. 173, do 12 de setembro), e de conformidade co establecido nos artigos 2.6, 7.3 e 10 da mesma orde, en relación coa composición do xurado encargado da análise e selección das solicitudes,
Primeiro. Designar os membros do xurado de selección que deberá analizar e valorar as solicitudes que concorren aos premios á dinamización demográfica 2019 e facer pública a súa composición, que é a que figura no anexo a esta resolución.
Segundo. Esta resolución entrará en vigor o mesmo día da súa publicación.
Santiago de Compostela, 7 de novembro de 2019
Presidente:
– Marta Fernández-Tapias Núñez, directora xeral de Administración Local.
Vicepresidente:
– Alfredo García Rodríguez, presidente e da Federación Galega de Municipios e Provincias (Fegamp).
Vogais:
– José Miñones Conde, alcalde de Ames, por designación da Fegamp.
– María Amparo González Méndez, directora xeral de Familia, Infancia e Dinamización Demográfica.
– María José Rodríguez Galdo, vicepresidenta do Observatorio Galego de Dinamización Demográfica, designado pola Dirección Xeral de Administración Local.
– Luis Caramés Vieites, vogal do Observatorio Galego de Dinamización Demográfica, designado pola Dirección Xeral de Administración Local.
– Ascensión Labella Lozano, subdirectora xeral de Réxime Xurídico Local.
Secretaria:
– Raquel Bahillo Varela, subdirectora xeral de Xestión e Cooperación Económica coas Entidades Locais da Dirección Xeral de Administración Local, que actuará con voz e sen voto.
RESOLUCIÓN do 31 de outubro de 2019 pola que se publica o estado de execución do orzamento da Comunidade Autónoma e as súas modificacións e a situación da tesouraría e movementos por operacións orzamentarias e extraorzamentarias, correspondentes ao segundo trimestre de 2019.
Consellería de Facenda — III. Outras disposicións — 22/11/2019

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, dáselle publicidade ao estado de execución do orzamento da Comunidade Autónoma e as súas modificacións e, á situación de tesouraría e movementos por operacións orzamentarias e extraorzamentarias, correspondentes ao segundo trimestre de 2019, que figuran como anexo a esta resolución.
Santiago de Compostela, 31 de outubro de 2019
RESOLUCIÓN do 9 de novembro de 2019 pola que se dá publicidade do encargo á Fundación Semana Verde de Galicia (FSV) para que poña á disposición da Dirección Xeral da Función Pública os espazos precisos e os traballos de apoio necesarios para organizar probas de acceso a distintos corpos da Administración xeral da Comunidade Autónoma de Galicia.
Consellería de Facenda — III. Outras disposicións — 22/11/2019

De conformidade co disposto no artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade da encarga da Consellería de Facenda á Fundación Semana Verde de Galicia. As súas características son:
Actividade: a Fundación Semana Verde de Galicia debe poñer á disposición da Dirección Xeral de Función Pública os espazos precisos e prestarlle os traballos de apoio necesarios (vixilancia, limpeza, uso de megafonía...) para realizar probas correspondentes aos procesos selectivos para o acceso aos seguintes corpos:
O 30 de novembro de 2019:
– Proceso selectivo para o ingreso no subgrupo A1, escala de sistemas e tecnoloxía da información.
– Proceso selectivo para o ingreso no subgrupo A1, escala de enxeñeiros, especialidade de enxeñaría agronómica.
– Proceso selectivo para o ingreso no subgrupo A1, escala de enxeñeiros, especialidade de enxeñaría de camiños, canais e portos.
– Proceso selectivo para o ingreso no subgrupo A2, escala de enxeñeiros técnicos, especialidade de enxeñaría técnica agrícola.
– Proceso selectivo para o ingreso no subgrupo A2, escala de enxeñeiros técnicos, especialidade de enxeñaría técnica de obras públicas.
– Proceso selectivo para o ingreso no subgrupo A1, escala de enxeñeiros, especialidade de enxeñaría de montes.
– Proceso selectivo para o ingreso no subgrupo A2, escala de enxeñeiros técnicos, especialidade de enxeñaría técnica forestal.
O 1 de decembro de 2019:
– Proceso selectivo para o ingreso no corpo Agrupación Profesional do persoal funcionario subalterno da Administración xeral da Comunidade Autónoma de Galicia, en prazas reservadas para seren cubertas por persoas que acrediten discapacidade intelectual. Este día as probas desenvolvéranse durante todo o día en horario de mañá e de tarde.
Natureza e alcance: encarga a medios propios ao ter a Fundación Semana Verde de Galicia a consideración de medio propio instrumental e de servizo técnico da Administración xeral da Comunidade Autónoma, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
Orzamento: 51.526,73 €. O gasto imputarase á aplicación 23.04.124A.226.13 (código de proxecto 2015/00187) dos orzamentos xerais da Comunidade Autónoma de 2019.
Prazo de execución: do 30 de novembro de 2019 ao 1 de decembro de 2019
Santiago de Compostela, 9 de novembro de 2019
RESOLUCIÓN do 14 de novembro de 2019 pola que se aproba unha oferta de emprego público adicional de persoal docente e investigador para o ano 2019 para a consolidación de emprego temporal.
Universidade da Coruña — III. Outras disposicións — 25/11/2019

O artigo 19.un.6 da Lei 3/2017, do 27 de xuño, de orzamentos xerais do Estado para o ano 2017 (en diante, LOXE2017), establece que «...Ademais do previsto nos parágrafos anteriores, as administracións públicas poderán dispoñer, nos exercicios 2017 a 2019, dunha taxa adicional para a estabilización de emprego temporal daquelas prazas que, nos termos previstos na disposición transitoria cuarta do texto refundido do Estatuto básico do empregado público, estean dotadas orzamentariamente e, desde unha data anterior ao 1 de xaneiro de 2005, estivesen ocupadas ininterrompidamente de forma temporal. A estas convocatorias seralles de aplicación o previsto no punto terceiro da citada disposición transitoria».
O Decreto 444/2003, do 18 de decembro, de traspaso do Instituto Nacional de Educación Física de Galicia (INEF) á Universidade da Coruña (DOG núm. 249, do 21 de decembro), relaciona no seu anexo II as prazas de profesorado interino que se traspasa á UDC.
O título IX da Lei orgánica 6/2001, do 21 de decembro, de universidades, establece como requisito necesario para acceder aos corpos docentes universitarios a acreditación nacional previa.
No momento do traspaso do INEF de Galicia á UDC, o profesorado interino relacionado no anexo II mencionado non contaba cos requisitos necesarios para acceder a un posto estable de profesor/a universitario dos recollidos no título IX da Lei orgánica 6/2001, polo que non foi posible promover a súa estabilidade. Na actualidade é posible afrontar esta estabilidade ao contar con profesorado que reúne os requisitos necesarios para acceder a un posto estable.
Os postos relacionados no anexo II do Decreto 444/2003 veñen sendo ocupados de forma interina con anterioridade ao 1 de xaneiro de 2005 e están dotados orzamentariamente.
Por isto, o Consello de Goberno da Universidade da Coruña aprobou o 30 de outubro de 2019 a seguinte oferta de emprego público adicional de persoal docente e investigador para o ano 2019 para consolidación de emprego temporal, oferta que foi autorizada pola Consellería de Facenda da Xunta de Galicia con data do 13 de novembro de 2019.
Praza ofertada:
Esta oferta realízase ao abeiro da disposición transitoria cuarta do texto refundido do Estatuto básico do empregado público. Non supón ningún aumento nos custos de persoal no capítulo I do orzamento da Universidade da Coruña do ano 2019 e non afecta o cumprimento dos obxectivos de estabilidade orzamentaria establecidos para a Universidade da Coruña nin os demais límites fixados na Lei orgánica 2/2012, do 27 de abril, de estabilidade orzamentaria e sustentabilidade financeira.
A Coruña, 14 de novembro de 2019
RESOLUCIÓN do 20 de novembro de 2019, da Dirección Xeral da Función Publica, pola que se anuncia a exposición das listaxes definitivas de axudas aprobadas e denegadas dos criterios de repartición do fondo de acción social do exercicio económico 2018, relativos á axuda para a atención de persoas con discapacidade para o persoal da Administración da Xunta de Galicia.
Consellería de Facenda — III. Outras disposicións — 28/11/2019

De conformidade co establecido na norma 6.2 dos criterios de repartición do fondo de acción social para o exercicio económico do ano 2018, relativos á axuda para a atención de persoas con discapacidade, aprobados polo Consello da Xunta de Galicia do 1 de agosto de 2019 e publicados pola Resolución da Dirección Xeral da Función Pública do 2 de agosto de 2019 (DOG número 165, do 2 de setembro), o anuncio de exposición das listaxes definitivas de admitidos e excluídos publicarase no
Diario Oficial de Galicia
.
Dado que nas listaxes preceptivas figuran datos de carácter identificativo, de características persoais, económicos ou de saúde protexidos pola Lei orgánica 15/1999, do 13 de decembro, de protección de datos de carácter persoal, cuxa publicación pode lesionar o dereito constitucional á intimidade dos/das solicitantes ou dos/das causantes das axudas, cómpre realizar a publicación coas limitacións e reservas establecidas no artigo 46 da Lei 39/2015, do 1 de outubro, do procedemento administrativo común das administracións públicas.
Dando cumprimento ao prescrito, esta dirección xeral, transcorrido o prazo de alegacións previsto no punto segundo da Resolución do 21 de outubro de 2019 (
Diario Oficial de Galicia
número 202, do 23 de outubro) e unha vez concluídos os traballos de revisión das reclamacións presentadas,
Primeiro. Publicar no
Diario Oficial de Galicia
, como anexo a esta resolución, a distribución final da concesión das axudas do fondo de acción social do exercicio económico do ano 2018.
Segundo. Facer públicas as listaxes definitivas de axudas aprobadas e denegadas dos criterios de repartición do fondo de acción social do exercicio económico 2018 relativos á axuda para a atención de persoas con discapacidade na páxina web da Dirección Xeral da Función Pública http://funcionpublica.xunta.es/?q=FAS
Para o coñecemento íntegro do acto as persoas solicitantes deberán introducir nos espazos habilitados para o efecto o NIF e mais o código de impresión da súa solicitude.
Terceiro. Contra a resolución as persoas interesadas poderán interpoñer recurso de alzada perante o conselleiro de Facenda no prazo dun mes contado desde o día seguinte ao da data de publicación desta resolución no
Diario Oficial de Galicia
, de acordo co previsto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 20 de novembro de 2019
EXTRACTO da Resolución do 26 de novembro de 2019 pola que se modifica a Resolución do 2 de agosto de 2019 pola que se dá publicidade ao acordo do Consello de Dirección que aproba as bases reguladoras das axudas para a contratación de xestores de internacionalización, cofinanciadas polo Fondo Social Europeo no marco do programa operativo FSE Galicia 2014-2020, e se procede á súa convocatoria para os anos 2019 e 2020 en réxime de concorrencia non competitiva (código de procedemento IG638A).
Instituto Galego de Promoción Económica — III. Outras disposicións — 29/11/2019

BDNS (Identif.): 470018.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap.minhap.gob.es/bdnstrans/index):
Primeiro.
Ampliación do prazo de presentación de solicitudes
Amplíase ata o 30 de decembro de 2019 o prazo de presentación de solicitudes de axuda previsto no punto segundo logo do «RESOLVO:» da Resolución do 2 de agosto de 2019 (DOG nº 154, do 14 de agosto).
Santiago de Compostela, 26 de novembro de 2019
RESOLUCIÓN do 26 de novembro de 2019 pola que se modifica a Resolución do 2 de agosto de 2019 pola que se dá publicidade ao acordo do Consello de Dirección que aproba as bases reguladoras das axudas para a contratación de xestores de internacionalización, cofinanciadas polo Fondo Social Europeo no marco do programa operativo FSE Galicia 2014-2020, e se procede á súa convocatoria para os anos 2019 e 2020 en réxime de concorrencia non competitiva (código de procedemento IG638A).
Instituto Galego de Promoción Económica — III. Outras disposicións — 29/11/2019

Mediante Resolución do 2 de agosto de 2019 déuselle publicidade ao acordo do Consello de Dirección do Igape que aproba as bases reguladoras das axudas para a contratación de xestores de internacionalización, cofinanciadas polo Fondo Social Europeo no marco do programa operativo FSE Galicia 2014-2020, e procedeuse á súa convocatoria en réxime de concorrencia non competitiva (DOG nº 154, do 14 de agosto).
No punto segundo logo do «Resolvo:» establécese que o prazo de presentación de solicitudes de axuda comezará o día seguinte ao da publicación desta convocatoria no
Diario Oficial de Galicia
e finalizará o 29 de novembro de 2019, agás que se produza o suposto de esgotamento do crédito.
No parágrafo terceiro do punto cuarto logo do «Resolvo:» establécese que o prazo de execución dos proxectos rematará na data establecida na resolución de concesión, sen que nunca poida exceder o 30 de outubro de 2020, e o beneficiario deberá presentar a solicitude de cobramento, como máis tarde, o 17 de novembro de 2020.
Tendo en conta que se prevé que estes prazos non serán suficientes para acadar o orzamento asignado a este programa e, coa finalidade de poñer á disposición das pemes galegas que carecen da infraestrutura necesaria para acometer un proceso de internacionalización, un xestor de internacionalización faise aconsellable prorrogar ata o 30 de decembro de 2019 o prazo de presentación de solicitudes, e igualmente faise necesario ampliar o prazo de xustificación da axuda como un maior período de execución.
Por todo o anterior, de conformidade co disposto no artigo 32 da Lei 39/2015, do 1 de outubro, do procedemento administrativo común das administracións públicas, e dado que non se causan prexuízos a terceiros,
Artigo 1
Ampliar ata o 31 de decembro de 2019 o prazo de presentación de solicitudes previsto no punto segundo do «Resolvo:» da Resolución do 2 de agosto de 2019, pola que se lle dá publicidade ao acordo do Consello de Dirección do Igape que aproba as bases reguladoras das axudas para a contratación de xestores de internacionalización, cofinanciadas polo Fondo Social Europeo no marco do programa operativo FSE Galicia 2014-2020, e se procede á súa convocatoria en réxime de concorrencia non competitiva.
Artigo 2
Ampliar ata o 11 de decembro de 2020 o prazo máximo de execución dos proxectos, o beneficiario deberá presentar a solicitude de cobramento, como máis tarde, o 21 de decembro de 2020.
Artigo 3
Esta resolución entrará en vigor o mesmo día da súa publicación no
Diario Oficial de Galicia
.
Santiago de Compostela, 26 de novembro de 2019
CORRECCIÓN DE ERROS. Resolución do 1 de marzo de 2019 pola que se establecen as bases reguladoras e se convocan para o ano 2019, en réxime de concorrencia competitiva, as axudas para a organización de accións formativas non regradas e de divulgación que impulsen o coñecemento, a competitividade e a innovación da industria forestal de Galicia (código de procedemento IN501A).
Axencia Galega da Industria Forestal — III. Outras disposicións — 04/04/2019

Advertido erro na referida resolución, publicada no
Diario Oficial de Galicia
núm. 56, do 21 de marzo de 2019, é necesario facer a seguinte corrección:
Na páxina 15376, no artigo 24.1.a), onde di: «Memoria resumo da execución do proxecto e desagregada por accións subvencionadas, que inclúa a xustificación da vinculación dos gastos á actividade subvencionada, así como a xustificación dos criterios de imputación, asinada pola persoa que teña a representación da entidade beneficiaria», debe dicir: «Memoria resumo da execución do proxecto e desagregada por accións subvencionadas, que inclúa a xustificación da vinculación dos gastos á actividade subvencionada, así como a xustificación dos criterios de imputación, asinada pola persoa que teña a representación da entidade beneficiaria. Na memoria incluirase unha estatística co número de persoas asistentes a cada actividade formativa desagregada por sexo».
RESOLUCIÓN do 28 de febreiro de 2019, da Xerencia de Xestión Integrada de Ourense, Verín e O Barco de Valdeorras, pola que se anuncia a designación das asociacións de pacientes que forman parte do Consello Asesor de Pacientes da Área de Ourense, Verín e O Barco de Valdeorras.
Servizo Galego de Saúde — III. Outras disposicións — 04/04/2019

A Orde do 16 de outubro de 2018 regula a composición e o réxime de funcionamento dos consellos asesores de pacientes de área (DOG núm. 208, do 31 de outubro), e prevé a súa constitución para o ámbito territorial das áreas sanitarias.
A Lei 1/2018, do 2 de abril, no seu artigo 68 estrutura en áreas sanitarias a división territorial do Sistema público de saúde de Galicia, e entre elas establécese a Área sanitaria de Ourense, Verín e O Barco de Valdeorras.
No mes de decembro de 2018 procédese á convocatoria para que as asociacións nas cales se agrupan os/as pacientes desta área sanitaria se poidan integrar no Consello Asesor de Pacientes de Área.
Unha vez examinadas as solicitudes presentadas polas asociacións de pacientes, xunto coa documentación requirida, procédese á comprobación do cumprimento do disposto na disposición adicional primeira da dita orde.
Por todo o anterior, de conformidade co disposto na disposición adicional primeira da Orde do 16 de outubro de 2018 pola que se regula a composición e o réxime xurídico de funcionamento dos consellos asesores de pacientes de área,
Anunciar a designación das asociacións de pacientes que forman parte do Consello Asesor de Pacientes da Área de Ourense, Verín e O Barco de Valdeorras que se relacionan no anexo desta resolución.
Ourense, 28 de febreiro de 2019
ORDE do 26 de marzo de 2019 pola que se establecen as datas de elección dos membros das xuntas provinciais e da Xunta Autonómica de Directores e Directoras de Centros de Ensino non Universitario.
Consellería de Educación, Universidade e Formación Profesional — III. Outras disposicións — 04/04/2019

A Orde do 26 de febreiro de 2019 regula a composición e o funcionamento das xuntas provinciais e da Xunta Autonómica de Directores e Directoras de Centros de Ensino non Universitario.
No seu artigo 4 establece que a elección das persoas directoras que formarán parte das xuntas provinciais de directores e directoras de centros de ensino non universitario e a súa constitución, se efectuarán nas datas fixadas pola consellería con competencias en materia de educación, e no seu artigo 13 establece que a elección das persoas que formarán parte da Xunta Autonómica de Directores e Directoras de Centros de Ensino non Universitario, e a súa constitución se efectuarán nas datas fixadas pola consellería con competencias en materia de educación.
Así mesmo, establece que o sistema de elección será electrónico e que os censos electorais se farán públicos por medios electrónicos, no portal da Dirección habilitado pola consellería con competencias en materia de educación.
A disposición adicional segunda prevé que, no prazo dun mes desde a publicación no
Diario Oficial de Galicia
da dita orde, a consellería con competencias en materia de educación iniciará o proceso de renovación das xuntas provinciais e da Xunta Autonómica mediante a convocatoria das oportunas eleccións.
En uso das atribucións expresadas na Orde do 26 de febreiro de 2019, esta consellería
Artigo 1.
Convocatoria
Correspóndelle á consellería con competencias en materia de educación fixar as datas nas cales se levará a cabo a elección das persoas directoras que formarán parte das xuntas provinciais de directores e directoras de centros de ensino non universitario e da Xunta Autonómica de Directores e Directoras de Centros de Ensino non Universitario.
Artigo 2.
Prazo
As eleccións efectuaranse no curso académico 2018/19, de tal maneira que:
a) A constitución das xuntas provinciais se leve a cabo antes do día 30 de xuño de 2019.
b) A constitución da Xunta Autonómica se leve a cabo antes do día 31 de xullo de 2019.
Artigo 3.
Procedemento
A regulación do procedemento de elección das persoas directoras que formarán parte das xuntas provinciais de directores e directoras de centros de ensino non universitario e da Xunta Autonómica de Directores e Directoras de Centros de Ensino non Universitario seguirá o establecido na Orde do 26 de febreiro de 2019 pola que se regula a composición e o funcionamento das xuntas provinciais e da Xunta autonómica de Directores e Directoras de Centros de Ensino non Universitario.
Disposición derradeira única
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 26 de marzo de 2019
CORRECCIÓN DE ERROS. Resolución do 22 de marzo de 2019 pola que se publica a resolución do procedemento de selección de entidade privada sen ánimo de lucro para a atención residencial e a intervención educativa integral e terapéutica con menores que teñen que cumprir medidas xudiciais privativas de liberdade, previstas na Lei orgánica 5/2000, do 12 de xaneiro, reguladora da responsabilidade penal dos menores, nos centros do complexo Montealegre (Ourense) para o cumprimento de medidas xudiciais privativas de liberdade.
Consellería de Política Social — III. Outras disposicións — 03/04/2019

Advertidos erros na dita resolución, publicada no
Diario Oficial de Galicia
número 62, do 29 de marzo de 2019, procede facer a seguinte rectificación:
– Na páxina 16495, no sumario, onde di: «RESOLUCIÓN do 22 de marzo de 2019 pola que se publica a resolución do procedemento de selección de entidade privada sen ánimo de lucro para a atención residencial e a intervención educativa integral e terapéutica con menores que teñen que cumprir medidas xudiciais privativas de liberdade nos centros, previstas na Lei orgánica 5/2000, do 12 de xaneiro, reguladora da responsabilidade penal dos menores, para o cumprimento de medidas xudiciais privativas de liberdade do complexo Montealegre (Ourense).»,
Debe dicir: «RESOLUCIÓN do 22 de marzo de 2019 pola que se publica a resolución do procedemento de selección de entidade privada sen ánimo de lucro para a atención residencial e a intervención educativa integral e terapéutica con menores que teñen que cumprir medidas xudiciais privativas de liberdade, previstas na Lei orgánica 5/2000, do 12 de xaneiro, reguladora da responsabilidade penal dos menores, nos centros do complexo Montealegre (Ourense) para o cumprimento de medidas xudiciais privativas de liberdade.».
EXTRACTO da Resolución do 27 de marzo de 2019, da Secretaría Xeral da Emigración, pola que se regula e se convoca para o ano 2019 o programa de axudas para a participación no programa Aventúrate con Galicia, dirixido a mozos e mozas de orixe galega ou descendentes de persoas emigrantes galegas e que residan no exterior (código de procedemento PR930B).
Vicepresidencia e Consellería de Presidencia, Administracións Públicas e Xustiza — III. Outras disposicións — 04/04/2019

BDNS (Identif.): 447401.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións
(http://www.pap.minhap.gob.es/bdnstrans/index).
Primeiro.
Persoas beneficiarias
Mozos e mozas que teñan a súa residencia habitual fóra de Galicia, nados en Galicia ou que sexan descendentes de persoas emigrantes galegas. As persoas participantes deberán ter, o 30 de xullo de 2019, unha idade comprendida entre os 15 e os 17 anos.
Segundo.
Obxecto
Regular as axudas correspondentes ao programa Aventúrate con Galicia para o ano 2019, que ten por finalidade facilitarlle á mocidade da Galicia exterior o contacto coa realidade galega e o encontro cos seus familiares.
Terceiro.
Bases reguladoras
Resolución do 27 de marzo de 2019, da Secretaría Xeral da Emigración, pola que se regula e se convoca para o ano 2019 o programa de axudas para a participación no programa Aventúrate con Galicia, dirixido a mozos e mozas de orixe galega ou descendentes de persoas emigrantes galegas e que residan no exterior (código de procedemento PR930B).
Cuarto.
Importe
Para a concesión das subvencións convocadas destinarase un crédito total de 10.000 euros, con cargo á aplicación orzamentaria 04.30.312C.226.07.
Quinto.
Prazo de presentación de solicitudes
O prazo de presentación de solicitudes será dun mes contado desde o día seguinte ao da publicación desta resolución no
Diario Oficial de Galicia
. Se o último día do prazo é inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo expira o último día do mes.
Santiago de Compostela, 27 de marzo de 2019
RESOLUCIÓN do 14 de marzo de 2019, da Dirección Xeral de Educación, Formación Profesional e Innovación Educativa, pola que se convoca a selección de centros para participar no proxecto Educación Dixital (E-Dixgal) durante o curso 2019/20.
Consellería de Educación, Universidade e Formación Profesional — III. Outras disposicións — 16/04/2019

Para o obxecto de dar continuidade ao proxecto de Educación Dixital (E-Dixgal) para o curso 2019/20, resolvo anunciar:
Primeiro
Que na páxina web da Consellería de Educación, Universidade e Formación Profesional (www.edu.xunta.gal) estará dispoñible a convocatoria de selección de centros para participar no proxecto de Educación Dixital (E-Dixgal) para o curso 2019/20.
Segundo
Que o prazo de presentación de solicitudes será dun mes a partir do día seguinte ao da publicación deste anuncio no
Diario Oficial de Galicia
.
Terceiro
Que os centros deberán cubrir a solicitude que figura como anexo I da convocatoria e dirixila á Dirección Xeral de Educación, Formación Profesional e Innovación Educativa da Consellería de Educación, Universidade e Formación Profesional.
Santiago de Compostela, 14 de marzo de 2019
EXTRACTO da Resolución do 29 de marzo de 2019, da Secretaría Xeral da Emigración, pola que se regulan e se convocan as subvencións do programa Reencontros na Terra para residentes no exterior durante o ano 2019 (código de procedemento PR926B).
Vicepresidencia e Consellería de Presidencia, Administracións Públicas e Xustiza — III. Outras disposicións — 16/04/2019

BDNS (Identif.): 449457.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas beneficiarias
As persoas emigrantes galegas que reúnan os requisitos establecidos nos números 1, 2, 3 e 4 da resolución da convocatoria.
Segundo.
Obxecto
A presente resolución ten por obxecto establecer as bases reguladoras das axudas correspondentes ao programa Reencontros na Terra para o ano 2019, orientado a promover o contacto das persoas galegas residentes no exterior coa súa terra, mediante un período de estadía nunha residencia e, posteriormente, coas súas familias, fortalecendo así os vínculos de unión con Galicia.
Terceiro.
Bases reguladoras
Resolución do 29 de marzo de 2019, da Secretaría Xeral da Emigración, pola que se regulan e se convocan as subvencións do programa Reencontros na Terra para residentes no exterior durante o ano 2019 (código de procedemento PR926B).
Cuarto.
Importe
As subvencións do presente programa teñen a consideración de axudas en especie e, consecuentemente, non supoñen contabilización do gasto. Os servizos que se prestan ás persoas participantes neste programa serán obxecto de licitación de acordo coa normativa de contratos do sector público.
Quinto.
Prazo de presentación de solicitudes
O prazo de presentación das solicitudes será dun mes contado desde o día seguinte ao da publicación desta resolución no
Diario Oficial de Galicia
. Se o último día do prazo for inhábil, entenderase prorrogado ao primeiro día hábil seguinte.
Santiago de Compostela, 29 de marzo de 2019
ORDE do 4 de abril de 2019 pola que se publica a ampliación de crédito da Orde do 7 de decembro de 2018 pola que se procede á terceira convocatoria das subvencións para o financiamento das accións formativas con compromiso de contratación en unidades formativas das empresas (código de procedemento TR301P).
Consellería de Economía, Emprego e Industria — III. Outras disposicións — 16/04/2019

A Orde do 7 de decembro de 2018, publicado no DOG núm. 246, do 27 de decembro, pola que se procede á terceira convocatoria das subvencións para o financiamento das accións formativas con compromiso de contratación en unidades formativas das empresas e á segunda convocatoria dos incentivos á contratación vinculados, códigos de procedemento TR301P e TR349X, establece no parágrafo terceiro do artigo 2.2, referido ao orzamento do programa de financiamento de accións formativas con compromiso de contratación inmediata (TR301P), que se poderá ampliar a contía máxima dos créditos dispoñibles para esta convocatoria. O incremento do crédito estará condicionado á declaración de dispoñibilidade do crédito como consecuencia dunha xeración, ampliación ou incorporación de crédito, ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
Consecuencia da existencia de créditos incorporados que poden ser utilizados para os mesmos fins cómpre incrementar, coa finalidade de ampliar a subvención ao maior número de beneficiarios posibles, o importe dos créditos destinados ás axudas que poderán ser concedidas ao abeiro do disposto na Orde do 7 de decembro de 2018.
Por todo o exposto, no uso das facultades que me foron conferidas
Artigo único
Amplíase o importe total do crédito destinado ás axudas para o financiamento de accións formativas con compromiso de contratación inmediata (TR301P) a que se refire o artigo 2.1 da Orde do 7 de decembro de 2018, pola que se procede á terceira convocatoria das subvencións para o financiamento das accións formativas con compromiso de contratación en unidades formativas das empresas (código de procedemento TR301P), nas seguintes contías e aplicacións orzamentarias e mediante créditos incorporados procedentes de fondos finalistas da mesma aplicación e proxecto que o crédito inicial.
Aplicación
Exercicio
Importe
09.41.323A.471.0 (Proxecto 2013 00545)
2019
2.508.331,40 €
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 4 de abril de 2019
RESOLUCIÓN do 5 de abril de 2019, conxunta da Intervención Xeral da Comunidade Autónoma de Galicia e da Dirección da Axencia Tributaria de Galicia, pola que se acorda a anulación e baixa en contabilidade de todas aquelas liquidacións que se encontren en período executivo e das cales resulte unha débeda pendente de recadar de importe inferior a tres euros.
Consellería de Facenda — III. Outras disposicións — 16/04/2019

O artigo 2 da Orde do 22 de decembro de 2005 que desenvolve o artigo 23.5 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, en canto á anulación e baixa en contabilidade de determinadas débedas, prevé a anulación e baixa en contabilidade de todas aquelas liquidacións que se encontren en período executivo e das cales resulte unha débeda pendente de recadar inferior a tres euros.
En virtude do exposto, a Intervención Xeral da Comunidade Autónoma de Galicia e a Dirección da Axencia Tributaria de Galicia teñen a ben establecer o seguinte:
Disposición única
Anulación e baixa en contabilidade de todas aquelas liquidacións que se encontren en período executivo das cales resulte unha débeda pendente de recadar por importe inferior a tres euros.
Primeiro. Anularanse e daranse de baixa en contabilidade todas aquelas liquidacións efectuadas pola Axencia Tributaria de Galicia das cales resulte unha débeda pendente en período executivo por importe inferior a tres euros. Para tal efecto, o Centro Informático para a Xestión Tributaria, Económico-Financeira e Contable (Cixtec) desenvolverá a aplicación informática que permita a baixa en conta das referidas liquidacións.
Segundo. Anularanse e daranse de baixa en contabilidade todas aquelas liquidacións efectuadas polos órganos da Administración xeral da Xunta de Galicia, entidades públicas instrumentais e demais entes públicos, cuxa competencia de recadación en período executivo teñan asumido os órganos de recadación da Axencia Tributaria de Galicia e das cales resulte unha débeda pendente de recadar en período executivo inferior a tres euros. O Centro Informático para a Xestión Tributaria, Económico-Financeira e Contable (Cixtec) executará a aplicación informática que permite a baixa en conta das referidas liquidacións.
Como resultado do proceso anterior, as delegacións da Axencia Tributaria de Galicia obterán do Cixtec e remitirán ao respectivo órgano que efectuou a xestión unha relación das que fosen anuladas de acordo cos criterios establecidos.
Disposición transitoria
As actuacións previstas nesta resolución efectuaranse en relación coas liquidacións das cales resulte unha débeda pendente de recadar en período executivo inferior a tres euros en 31 de decembro de 2018.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 5 de abril de 2019